b"\n_START_ARTICLE_\nTrif\xc3\xb3n Ca\xc3\xb1amares Garc\xc3\xada\n_START_SECTION_\nBiografia\n_START_PARAGRAPH_\nCa\xc3\xb1amares va n\xc3\xa9ixer el 3 de juliol de 1911 al petit poble castell\xc3\xa0 de Cendejas de Enmedio, en el si d'una fam\xc3\xadlia camperola, tasca que el seu pare compaginava amb la de carnicer.  _NEWLINE_L'any 1936, poc despr\xc3\xa9s de l'inici de la Guerra civil espanyola, s'afili\xc3\xa0 al Partit Comunista d'Espanya (PCE) del poble de Jadraque. Poc despr\xc3\xa9s fou nomenat Comissari delegat a la 49a Brigada Mixta de l'Ex\xc3\xa8rcit republic\xc3\xa0, creada a Guadalajara. L'any 1940 fou condemnat a pena de mort per\xc3\xb2, finalment, va ser commutada per 30 anys de pres\xc3\xb3, que compl\xc3\xad en diverses presons espanyoles. Ja en els darrers anys del Franquisme i durant la Transici\xc3\xb3 espanyola dedic\xc3\xa0 esfor\xc3\xa7os en la reconstrucci\xc3\xb3 del PCE a Guadalajara.     _NEWLINE_L'any 2013, va rebre, de mans del Foro por la Memoria de Guadalajara, una placa en reconeixement de tota una vida de lluita, i assist\xc3\xad a l'acte d'homenatge al brigadista internacional Guido Picelli, que es va celebrar a Mirabueno, municipi proper al seu poble natal. L'any 2014, l'agrupaci\xc3\xb3 provincial de la Uni\xc3\xb3 de Joventuts Comunistes d'Espanya (UJCE) de Guadalajara va passar a anomenar-se \xc2\xabAgrupaci\xc3\xb3 Trif\xc3\xb3n Ca\xc3\xb1amanes\xc2\xbb.  _NEWLINE_Resid\xc3\xad els darrers anys de la seva vida al barri del Pozo del T\xc3\xado Raimundo de Madrid fins que, l'11 de mar\xc3\xa7 de 2015, mor\xc3\xad a l'edat de 103 anys. Juntament amb el pare Llanos, amb qui compart\xc3\xad lluita i milit\xc3\xa0ncia, fou un dels majors defensors d'aquest barri. La mateixa tarda del dia de la seva mort, s'instal\xc2\xb7l\xc3\xa0 la capella ardent al Tanatori de la M-40 de Madrid, al barri de San Ferm\xc3\xadn."